钦定古今图书集成/理学汇编/学行典/第151卷 > 南宫韬
## 钦定古今图书集成/理学汇编/学行典/第151卷 > 南宫韬

按《家语》七十二弟子解，“南宫韬，鲁人，字子容，以智自
将。世清不废，世浊不污。孔子以兄子妻之。”

《观周篇》，孔子谓南宫敬叔曰：“吾闻老聃博古知今，通
礼乐之原，明道德之归，则吾师也。今将往矣。”对曰：“‘谨
受命’。遂言于鲁君曰：‘臣受先臣之命云。孔子，圣人之
后也，灭于宋，其祖弗父何始有国而授厉公及正考
父，佐戴、武、宣，三命玆益恭，故其鼎铭曰：‘一命而偻，再
命而伛，三命而俯，循墙而走，亦莫余敢侮’’。”𫗴于是，粥
于是，以餬其口。其恭俭也若此。《臧孙纥》有言：“圣人之
后，若不当世，则必有明君而达者焉。孔子少而好礼，
其将在矣。”属臣曰：“汝必师之。今孔子将适周，观先王
之遗制，考礼乐之所极，斯大业也。君盍以乘资之？臣
请与往。”公曰：“诺。”与孔子车一乘，马二匹，竖子待御敬
叔与俱。至周，问礼于老聃，访乐于苌弘，历郊社之所，
考明堂之则，察庙朝之度，于是喟然曰：“吾乃今知周
公之圣，与周之所以王也。”及去周，老子送之，曰：“吾闻
富贵者送人以财，仁者送人以言。吾虽不能富贵，而
窃仁者之号，请送子以言乎？”凡当今之士，聪明深察
而近于死者，好讥议人者也；博辩闳达而危其身，好
发人之恶者也。无以有己为人子者，无以恶己为人
臣者。孔子曰：“敬奉教。”自周反鲁，道弥尊矣。远方弟子
之进，盖三千焉。

按《左传》哀公三年：“夏五月辛卯，司铎火，火逾公宫。桓、
僖灾。救火者皆曰：‘顾府。南宫敬叔至，命周人出御书
俟于宫，曰：‘庀女而不在死’’。”“子服景伯至，命宰人出礼
书以待命。命不共，有常刑。挍人乘马，巾车脂辖。百官
官备，府库慎守。官人肃给，济濡帷幕。郁攸从之，蒙葺
公屋。自大庙始。外内以悛，助所不给，有不用命，则有”
常刑，无赦。公父文伯至，命挍人驾乘车。季桓子至，御
公立于象魏之外，命救火者，伤人则止，财可为也。命
藏象魏，曰：“旧章不可亡也。”富父槐至，曰：“无备而官办
者，犹拾渖也。”于是乎去表之槁，道还公宫。孔子在陈，
闻火，曰：“其桓僖乎！”

按《史记仲尼弟子列传》：“南宫括，字子容，问孔子曰：‘羿
善射，奡荡舟，俱不得其死，然禹稷躬稼而有天下’。”孔
子不答。容出，孔子曰：“君子哉若人！尚德哉若人！国有
道不废，国无道免于刑戮，三复白圭之玷，以其兄之
子妻之。”

按：《阙里志》：“南宫括，唐赠郯伯，宋封汝阳侯。